इसी बीच प्रशासन की तरफ से एसडीएम भूपिंदर सिंह, तहसीलदार गुरमेल सिंह, डीएसपी मौड़, डीएसपी रामपुरा की अगुवाई में भारी संख्या में पुलिस बल मौके पर पहुंचा और आंदोलनकारियों को शिक्षा मंत्री से बातचीत करवाने की पेशकश की लेकिन उन्होंने नियुक्ति पत्र मिलने तक कोई बात नहीं करने का ऐलान किया। इसी दौरान प्रशासन की आंखों में धूल झोंकते हुए आठ महिलाओं समेत 21 अध्यापक लहरा धूरकोट गांव में पानी की नव निर्मित टंकी पर चढ़ गए। सभी आंदोलनकारी रेलवे फाटक से उठकर लहराधूरकोट गांव पहुंच गए और वहां पर सड़क जाम कर दी। खबर लिखे जाने तक अध्यापक टंकी पर चढ़े हुए थे और यातायात जाम किए हुए थे। पुलिस बल तैनात होने के कारण स्थिति तनावपूर्ण है।